Obama predstavio viziju o zajedničkim ciljevima SAD i Rusije
Drugi dan svoje posete Rusiji, predsednik Obama je započeo završnim razgovorima sa ruskim liderima. On se danas prvi put sastao sa rusk
„Možda se na kraju nećemo složiti u svemu, ali verujem da bi razgovori mogli da proteknu u atmosferi uzajamnog poštovanja i konsultacija, koja će služiti interesima i američkog i ruskog naroda,“ rekao je uoči razgovora predsednik Obama. Nekoliko sati kasnije, američki predsednik je preusmerio pažnju i obratio se direktno ruskom narodu. Priliku za to predstavljalo je svečano dodeljivanja diploma na ekonomskom fakultetu zvanom Nova ekonomska škola, koji su posle pada Sovjetskog Saveza osnovali u Moskvi Rusi i Amerikanci voljni da predaju teoriju slobodnog tržišta. Predsednik Obama je pred diplomcima ukazao da se mnogo toga promenilo u proteklih 20 godina. Govorio je iscrpno o tome kako Sjedinjene Države sagledavaju buduće odnose sa svojim bivšim rivalom iz Hladnog rata. „Da na početku budem sasvim jasan: Amerika želi snažnu, miroljubivu i prosperitetnu Rusiju. To uverenje počiva na poštovanju koje gajimo prema ruskom narodu i istoriji odnosa između naše dve zemlje koji prevazilaze rivalstvo,“ rekao je Barak Obama. Nazori iz Hladnog rata da Amerika i Rusija mogu da opstanu jedino kao rivali koji se takmiče za sfere interesa, pogrešni su, dodao je Obama. „Zato pozivam na, kako sam to nazvao, resetovanje odnosa između Sjedinjenih Država i Rusije. To mora da bude više od novog početka između Kremlja i Bele kuće – mada je to veoma važno i ja sam imao odlične razgovore sa vašim predsednikom i premijerom. Američki i ruski narod moraju neprestano da pronalaze zajedničke interese i da proširuju dijalog i saradnju koji otvaraju put ka progresu,“ istakao je američki predsednik. Međutim, Obama je jasno predočio da u svom traganju za zajedničkim interesima neće odustati od važnih principa. Govorio je o ljudskim pravima i nacionalnom suverenitetu - pitanjima koja su u prošlosti bila uzrok nesuglasica sa Moskvom. „Kao što sve zemlje imaju pravo da biraju svoje lidere, države imaju pravo na bezbedne granice i sopstvenu spoljnu politiku. To važi za Rusiju, isto kao i za Sjedinjene Države. Napuštanje tih prava vodi svaki sistem ka anarhiji. Zato taj princip mora da važi za sve zemlje, uključujući Ukrajinu i Gruziju,“ upozorio je Obama. Rusija se snažno protivi mogućnosti prijema dve bivše sovjetske republike, Gruzije i Ukrajine, u NATO. Predsednik Obama je rekao kako ne želi da nameće bezbednosne aranžmane ni jednoj zemlji. On je primetio da Ukrajina i Gruzija treba da savladaju još mnoge prepreke za članstvo u tom savezu i još jednom istakao da NATO ne želi konfrontaciju, već saradnju sa Rusijom.